### NN 107/2023 (15.9.2023.), Presuda Visokog upravnog suda Republike Hrvatske poslovni broj: Usoz-50/22-5 od 6. lipnja 2023.

VISOKI UPRAVNI SUD REPUBLIKE HRVATSKE

1548

PRESUDA

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Gordane Marušić-Babić, Ljiljane Karlovčan-Đurović i mr. sc. Inge Vezmar Barlek, članica vijeća uz sudjelovanje više sudske savjetnice Glorjane Čičak, zapisničarke, u postupku ocjene zakonitosti općeg akta pokrenutog u povodu prijedloga M. K. F. iz M., koju zastupa opunomoćenik V. P., odvjetnik u J., na sjednici vijeća održanoj 29. lipnja 2023.

presudio je

Ukida se Baza podataka o nerazvrstanim cestama Grada Hvara, koja je sastavni dio Odluke o nerazvrstanim cestama Grada Hvara (»Službeni glasnik Grada Hvara«, 2/14. i 7/15.), u dijelu:

|  |  |  |  |  |
| --- | --- | --- | --- | --- |
| R. br. | Naziv | Opis | Mjesto | Duljina (m) |
| 259 | MI-06 | D. od M² M. do M. | M. | 282 |

Obrazloženje

1. M. K. F. iz M. podnijela je ovom Sudu obavijest o nezakonitosti Odluke o nerazvrstanim cestama Grada Hvara (»Službeni glasnik Grada Hvara«, 2/14. i 7/15.). U obavijesti u bitnom ističe da je Bazom podataka o nerazvrstanim cestama Grada Hvara, koja je sastavni dio Odluke o nerazvrstanim cestama Grada Hvara, predviđena nerazvrstana cesta oznake MI-06, D. od M2 M. do M., duljine 282 m, koja prelazi preko čest. zem. 3482/1 k.o. H., u vlasništvu podnositeljice. Smatra da je Odluka o nerazvrstanim cestama Grada Hvara donesena bez valjane pravne osnove te protiv volje vlasnika zemljišta, koje u naravi nije cesta, već put koji se koristi za prolazak pješice preko auto kampa koji je u vlasništvu podnositeljice. Nadalje ističe da pobijanoj Odluci ne prileži snimka izvedenog stanja nerazvrstane ceste niti popis katastarskih čestica preko kojih prolazi sporna nerazvrstana cesta, a što je nužno prema člancima 123. do 133. Zakona o cestama (»Narodne novine«, 84/11., 18/13., 22/13., 54/13., 148/13., 92/14., 110/19., 144/21., 114/22. i 4/23.; u daljnjem tekstu: ZoC). Naglašava da se predmetna nekretnina nalazi neposredno uz pojas morske obale te da nije utvrđena granica pomorskog dobra, pa je nejasno obuhvaća li predviđena trasa nerazvrstane ceste pojas pomorskog dobra. Napominje da predmetni put nije vidljiv na orto-foto snimci iz 2011. Mišljenja je da odredbe ZoC-a na temelju kojih je donesen osporeni opći akt ne daju ovlaštenje predstavničkom tijelu jedinice lokalne samouprave da nekretninu u privatnom vlasništvu proglašava javnim dobrom u općoj uporabi. Poziva se na praksu ovoga Suda u usporedivim predmetima. Predlaže ukidanje Odluke o nerazvrstanim cestama Grada Hvara u dijelu kojim je u Bazi podataka o nerazvrstanim cestama Grada Hvara, kao sastavnom dijelu Odluke o nerazvrstanim cestama Grada Hvara, uvrštena cesta naziva MI-06, D. od M2 M. do M., mjesto M., duljine 282 m, redni broj 259.

2. Donositelj osporene Odluke nije udovoljio pozivu Suda da se očituje o obavijesti.

3. Budući da prijedlogu za ocjenu zakonitosti općeg akta nije priložena pojedinačna odluka, Sud je razmotrio prijedlog u smislu članka 83. stavka 2. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske, 29/17. i 110/21.; u daljnjem tekstu: ZUS).

4. Prijedlog je osnovan.

5. Osporena Odluka o nerazvrstanim cestama Grada Hvara donesena je na temelju članka 109. stavaka 1. i 2. ZoC-a i članka 25. Statuta Grada Hvara (»Službeni glasnik Grada Hvara«, 5/09., 7/09., 8/09., 1/11., 2/11. – pročišćeni tekst, 6/13. i 11/13.).

6. Odluka o izmjeni i dopuni Odluke o nerazvrstanim cestama (»Službeni glasnik Grada Hvara«, 7/15.; u daljnjem tekstu: Odluka o ID Odluke) donesena je na temelju članaka 107. i 109. ZoC-a i članka 26. Statuta Grada Hvara.

7. Odlukom o ID Odluke izmijenjen je članak 6. Odluke o nerazvrstanim cestama, propisujući:

Članak 6. Odluke mijenja se i glasi:

Za potrebe upravljanja, građenja i održavanja nerazvrstanih cesta na području Grada Hvara Služba za komunalne djelatnosti, prostorno uređenje, graditeljstvo i zaštitu okoliša Jedinstvenog upravnog odjela Grada Hvara ustrojila je jedinstvenu Bazu podataka o nerazvrstanim cestama, koja je sastavni dio ove Odluke.

Baza podataka o nerazvrstanim cestama, koja je sastavni dio ove Odluke, odnosi se na evidenciju cesta izgrađenih do dana stupanja na snagu Zakona o cestama (stupio na snagu 28. srpnja 2011.) i vidljivih na službenoj ortofoto snimci iz 2011. godine.

Baza podataka o nerazvrstanim cestama sastoji se od alfanumeričkog popisa svih cesta i od grafičkog dijela s prikazom pojedine ceste na ortofoto podlozi.

Služba za komunalne djelatnosti, prostorno uređenje, graditeljstvo i zaštitu okoliša Jedinstvenog upravnog odjela Grada Hvara ažurirat će, dopunjavati i voditi jedinstvenu Bazu podataka o nerazvrstanim cestama u elektronskom (GIS) formatu.

8. Iz prijedloga za ocjenu zakonitosti općeg akta proizlazi da je predmet osporavanja dio Baze podataka o nerazvrstanim cestama Grada Hvara (cesta pod rednim brojem 259., naziva MI-06, D. od M2 M. do M., mjesto M., duljine 282 m).

9. Baza podataka o nerazvrstanim cestama Grada Hvara postala je sastavni dio Odluke o nerazvrstanim cestama Grada Hvara stupanjem na snagu Odluke o ID Odluke, donesene na temelju članaka 107. i 109. ZoC-a i članka 26. Statuta Grada Hvara.

10. Polazeći od navedenog, a imajući na umu činjenicu da članak 107. stavak 3. ZoC-a daje ovlaštenje predstavničkom tijelu jedinice lokalne samouprave za donošenje općeg akta kojim se utvrđuje popis nerazvrstanih cesta na svom području, Sud utvrđuje da je u konkretnom slučaju Baza podataka o nerazvrstanim cestama Grada Hvara utemeljena na valjanoj pravnoj osnovi, slijedom čega navodi podnositeljice o nevaljanoj pravnoj osnovi osporenog akta nisu osnovani.

11. Svojim prigovorima podnositeljica u biti osporava zakonitost određivanja konkretne površine kao nerazvrstane ceste, tvrdeći, među ostalim, da u naravi nije riječ o cesti za promet vozilima, već o pješačkom putu te da je dio predmetne nekretnine njezino vlasništvo.

12. Članak 98. stavak 1. ZoC-a definira nerazvrstane ceste kao ceste koje se koriste za promet vozilima i koje svatko može slobodno koristiti na način i pod uvjetima određenim tim Zakonom i drugim propisima, a koje nisu razvrstane kao javne ceste u smislu ZoC-a, i to posebice:

– ceste koje su na području gradova s više od 35.000 stanovnika te gradova koji su sjedišta županija bile razvrstane u javne ceste Odlukom o razvrstavanju javnih cesta u državne ceste, županijske ceste i lokalne ceste (»Narodne novine«, 54/08., 122/08., 13/09., 104/09. i 17/10.),

– ceste koje povezuju naselja,

– ceste koje povezuju područja unutar gradova i naselja,

– terminali i okretišta vozila javnog prijevoza,

– pristupne ceste do stambenih, poslovnih, gospodarskih i drugih građevina,

– druge ceste na području naselja i gradova.

13. Člankom 131. stavkom 1. ZoC-a propisano je da ceste koje se na dan stupanja na snagu ZoC-a (28. srpnja 2011.) koriste za promet vozila po bilo kojoj osnovi i koje su pristupačne većem broju korisnika, a koje nisu razvrstane kao javne ceste u smislu ZoC-a, postaju nerazvrstane ceste. Prema stavku 4. članka 131. ZoC-a, nerazvrstane ceste izgrađene do dana stupanja na snagu ZoC-a koje nisu evidentirane u katastru ili nije evidentirano njihovo stvarno stanje, evidentiraju se u katastru na temelju geodetskog elaborata izvedenog stanja nerazvrstane ceste, a koji pribavlja i nadležnom tijelu za katastar dostavlja jedinica lokalne samouprave, odnosno pravna osoba koja je ovlaštena upravljati nerazvrstanom cestom sukladno propisima iz članka 107. ZoC-a i rješenja nadležnog zemljišnoknjižnog suda o provedbi prijavnog lista.

14. Iz podataka spisa predmeta razvidnih iz dokumenata dostavljenih Sudu uz obavijest kao i zemljišnih knjiga te javno dostupnih podataka Državne geodetske uprave proizlazi da nekretnina o kojoj je u konkretnom slučaju riječ nije nerazvrstana cesta u smislu članka 131. stavka 1. ZoC-a (cesta koja se koristi za promet vozila).

15. Iz zemljišnih knjiga Općinskog suda u Splitu, Zemljišnoknjižnog odjela S. G., proizlazi da je kč. br. 3482/1, k.o. H. upisana kao šuma u suvlasništvu podnositeljice obavijesti i drugih fizičkih osoba. Prema posjedovnom listu Područnog ureda za katastar S., Ispostave za katastar nekretnina H., riječ je o šumi i pašnjaku. Uvidom u digitalnu ortofoto kartu iz 2011. te Google kartu predmetne nekretnine i okolnog područja utvrđeno je da je riječ o uskom putu (šetnici) uz more, a ne o cesti u smislu članka 131. stavka 1. ZoC-a.

16. Slijedom navedenog, Sud utvrđuje da sporna nekretnina ne udovoljava uvjetima propisanim člankom 131. stavkom 1. ZC-a da bi se mogla smatrati nerazvrstanom cestom koja je kao takva postojala na dan stupanja na snagu ZC-a. Stoga osporavani dio Baze podataka o nerazvrstanim cestama Grada Hvara, u dijelu pod rednim brojem 259, naziva MI-06, D. od M2 M. do M., mjesto M., duljine 282 m, nije suglasan sa zakonom.

17. Stoga je, na temelju članka 86. stavka 3. ZUS-a, odlučeno kao u izreci.

Poslovni broj: Usoz-50/22-5

Zagreb, 29. lipnja 2023.

Predsjednica vijeća
 dr. sc. Sanja Otočan, v. r.